钦定古今图书集成/理学汇编/经籍典/第187卷 > 杨龟山文集 > 《再与胡康侯论春秋》
## 钦定古今图书集成/理学汇编/经籍典/第187卷 > 杨龟山文集 > 《再与胡康侯论春秋》

刘质夫受经于明道、伊川之门，积有年矣。其论元年
之义详甚，某故未敢轻议其说，蒙录示第一段义，非
高明，不见鄙外，何以得此？幸甚！幸甚！公之用意精深，
非浅陋所能窥其阃奥。然意有所疑，义不敢默，姑试
言之。所谓元者仁也，仁者心也，《春秋》深明其义，当自
贵者始，故治国先正其心。其说似太支离矣，恐改元
初无此意。三代正朔，如忠、质、文之尚，循环无端，不可
增损也。秦以亥为正，失其旨矣。斗纲之端，连贯营室。
织女之纪，指牵牛之初，以纪日月，故曰“星纪。”五星起
其初，日月起其中，其时为冬至，其辰为丑。三代各据
一统，明三统常合而迭为首，周环五行之道也。周据
天统，以时言也。商据地统，以辰言也。夏据人统，以人
事言也。故三代之时，惟夏为正，谓《春秋》“以周正纪事”
是也。正朔必自天子出，改正朔恐圣人不为也。若谓
以夏时冠月，如定公元年冬十月，陨霜杀菽，若以夏
时言之，则十月陨霜，乃其时也，不足为灾异。周十月
乃夏之八月，若以夏时冠月，当曰秋十月也。正朔如
建子丑是也，虽用夏时月，不可谓改正朔。鄙意如此，
公试思之如何？如未中理，更希疏示，以开未悟。